bluuebunny/crossref_metadata_2025 huggingface dataset:
Η αιχμηρή κριτική ως συνταγματικό δικαίωμα
Authors: Βρεττού Χριστίνα
Published: September 2021

Αντικείμενο και στόχος της διατριβής είναι η ανάδειξη των περιπτώσεων που η αιχμηρή κριτική προστατεύεται και υπερισχύει όταν συγκρούεται με το δικαίωμα της τιμής του θιγομένου. Στην ελληνική νομολογία έχει χαθεί η ισορροπία κατά τη χάραξη των ορίων της επιτρεπτής αιχμηρής κριτικής, με αποτέλεσμα να πριμοδοτείται απροκάλυπτα το δικαίωμα στην προστασία της τιμής έναντι της ελευθερίας της έκφρασης. Αυτή η τάση της νομολογίας παραγνωρίζει το θεμελιώδη ελεγκτικό ρόλο του τύπου σε μία δημοκρατική κοινωνία. Η οξεία κριτική των εκλεγμένων και εν γένει δημοσίων λειτουργών επιβάλλεται, ώστε να μπορούν οι πολίτες να αξιολογήσουν την ικανότητά τους για το δημόσιο ρόλο που έχουν ή θέλουν να αναλάβουν και συνακόλουθα να συμμετέχουν ενεργά στη λήψη των πολιτικών αποφάσεων. Στο πλαίσιο αυτό, στόχος μου ήταν η αποκρυστάλλωση των νομολογιακών κριτηρίων που καθιστούν επιτρεπτή την αιχμηρή κριτική και αντικατοπτρίζουν τη θέση της στο δικαιικό σύστημα ως συνταγματικό δικαίωμα. Με τον τρόπο αυτό η κρινόμενη διατριβή αποσκοπεί να λειτουργήσει ως πρακτικός οδηγός για το δημοσιογράφο και όποιον γενικότερα επιθυμεί να σχολιάζει τα πολιτικά δρώμενα, δίχως το φόβο ποινικών διώξεων ή καταδίκης σε καταβολή υπέρογκων αποζημιώσεων. Προς επίτευξη του καθορισμού των επιτρεπτών ορίων της κριτικής παρουσιάζονται αφενός η νομολογία του Ανωτάτου Δικαστηρίου των ΗΠΑ και η νομολογία του Ευρωπαϊκού Δικαστηρίων των Δικαιωμάτων του Ανθρώπου, αφετέρου, η ελληνική νομολογία, προκειμένου να διαπιστωθεί εάν η τελευταία ακολουθεί τις γενικές αρχές και τα κριτήρια που έχει υιοθετήσει η νομολογία των εν λόγω ανωτάτων δικαστηρίων για την προστασία της ελευθερίας του λόγου και του τύπου. Τα ανώτατα αυτά δικαστήρια έχουν υιοθετήσει σαφή κριτήρια τα οποία καθορίζουν το αποτέλεσμα της κρίσης τους. Η συνδρομή του κριτηρίου του δημοσίου προσώπου, του θέματος δημοσίου ενδιαφέροντος, της καλής πίστης και της φύσης της επίδικης δήλωσης ως προστατευτέας γνώμης οδηγεί στην παροχή προβαδίσματος στον πολιτικό λόγο. Σε αντίθεση με την νομολογία των εν λόγω ανωτάτων δικαστηρίων όπου η προνομιακή μεταχείριση του τύπου είναι αποτέλεσμα της διαπίστωσης της άρρηκτης σχέσης του με την ορθή λειτουργία μίας φιλελεύθερης δημοκρατίας, η ελληνική νομολογία φαίνεται να εθελοτυφλεί όσον αφορά στη θέση που αρμόζει στην ελευθερία του τύπου ως συστατικού στοιχείου του δημοκρατικού πολιτεύματος. Η αυστηρή εφαρμογή της ad hoc στάθμισης, η έλλειψη σταθερών κριτηρίων και η εσφαλμένη ερμηνεία των εφαρμοζόμενων κανόνων δικαίου οδηγεί στη φίμωση του τύπου και στην αυτολογοκρισία. Η παροχή στην ελευθερία του λόγου και του τύπου της προστασίας που της αρμόζει μπορεί να επιτευχθεί σε επίπεδο νομολογίας, με την αξιοποίηση των πορισμάτων της νομολογίας των ανωτάτων δικαστηρίων και ειδικότερα την υιοθέτηση και εφαρμογή των τεσσάρων αυτών νομολογιακών κριτηρίων για τον καθορισμό των ορίων της επιτρεπτής κριτικής.
Η εικόνα ως στοιχείο της προσωπικότητας του ατόμου
Authors: Αθανασόπουλος Ευάγγελος
Published: September 2021

Αντικείμενο της ανά χείρας πραγματείας αποτελεί η εικόνα ως στοιχείο της προσωπικότητας του ατόμου. Με δεδομένο δε ότι η εικόνα δεν συνιστά απλώς ένα μέσον «ταυτοποίησης» του ατόμου, αλλά προσέτι, ανάλογα με το εκάστοτε πληροφοριακό της περιεχόμενο ή την ιδιαίτερη εκφραστικότητα του εικονιζόμενου, και σημαντικό μέσον ενημέρωσης, ψυχαγωγίας, καλλιτεχνικής εκφράσεως, ή ακόμη και διαφημιστικής προώθησης καταναλωτικών αγαθών, το εγχείρημα του παρόντος πονήματος καθίσταται εξαιρετικά γοητευτικό, αφού στην πραγματικότητα καλείται να πραγματευθεί ένα προσωποπαγές μεν έννομο αγαθό, το οποίο όμως δεν δύναται πάντοτε να «μονοπωλεί» ο ίδιος ο φορέας του. […]
Αγγελική Βαρελλά
Authors: Μαργαρίτη Διονυσία
Published: September 2021

Στην παρούσα διδακτορική διατριβή εξετάζοντας το συγγραφικό έργο και τη δραστηριοποίηση της Αγγελικής Βαρελλά στο χώρο της Παιδικής Λογοτεχνίας κατά το χρονικό διάστημα 1966-2013, επιχειρήσαμε την παρουσίαση μιας συνολικής, συγκροτημένης εικόνας του έργου της και της συμβολής της στην προώθηση της Παιδικής Λογοτεχνίας. Με βιβλιογραφική και αρχειακή έρευνα αλλά και με τη μέθοδο της συνέντευξης εντοπίσαμε στοιχεία για τη συνεργασία της συγγραφέως με περιοδικά που απευθύνονταν σε παιδιά και νέους, για τη δράση της στη Γυναικεία Λογοτεχνική Συντροφιά, στον Κύκλο του Ελληνικού Παιδικού Βιβλίου, όπως και στο περιοδικό Διαδρομές (1986- ), αλλά και για τις επισκέψεις της σε σχολεία και βιβλιοθήκες. Για την ανάλυση του πεζογραφικού της έργου βασιστήκαμε στη θεωρία της λογοτεχνίας, όπως η αφηγηματολογία, η θεωρία της πρόσληψης, η ποιητική, η διακειμενικότητα, αλλά και σε θεωρίες του χιούμορ. Μελετώντας τη διακειμενικότητα σε έργα της συγγραφέως, διαπιστώθηκε η διαλογικότητά της με καταξιωμένους δημιουργούς της Νεοελληνικής Λογοτεχνίας, αλλά και μεταξύ των έργων της συγγραφέως σε ορισμένες περιπτώσεις. Με τη χρήση του λεκτικού και του καταστασιακού χιούμορ, της ειρωνείας, του σατιρικού λόγου, της χιουμοριστικής τιτλοφόρησης, όπως και με την παρουσία των χαρακτήρων που διαθέτουν χιούμορ, η συγγραφέας προβάλλει μια αισιόδοξη στάση ζωής στο μικρό ή νεαρό αναγνώστη, αποβλέποντας ταυτόχρονα στην άσκηση της κριτική του ικανότητας. Βασιζόμενοι κυρίως στη θεωρία του Gerard Genette σχετικά με τις τεχνικές της αφήγησης («χρόνος», «τρόπος», «φωνή»), αναλύσαμε κείμενα της συγγραφέως και διαπιστώσαμε την ποικιλία των αφηγηματικών επιλογών και τη λογοτεχνικότητα των κειμένων. Συμπερασματικά, με την ειδολογική κατάταξη και τη μελέτη του πεζογραφικού έργου της Αγγελικής Βαρελλά, με την ανίχνευση των χαρακτηριστικών του σε συνάφεια πάντοτε με τα γνωρίσματα και τις τάσεις της Παιδικής Λογοτεχνίας, με την παρουσίαση και την ανάλυση των διακειμένων, των χιουμοριστικών εκφωνημάτων και των αφηγηματικών τεχνικών του, διαφάνηκε η ευρύτητα και ο πλούτος του έργου ενώ ακόμη αποδείχθηκε πως η συγγραφέας αποδίδει σημασία, όχι μόνο στο «τι», στο περιεχόμενο, αλλά και στο «πώς», στη λογοτεχνικότητα των έργων της. Η Αγγελική Βαρελλά αποστρέφεται μια τυπική επικοινωνία με τον αναγνώστη και ενδιαφέρεται για την τέρψη του και την ψυχαγωγία του, για τον προβληματισμό του, για την ενίσχυση των δεσμών του με το βιβλίο και για την ενεργητική, δημιουργική του ανάγνωση.
Μελέτη μεταβάσεων ανάμεσα σε πλαίσια μαθηματικών πρακτικών όπως αυτά καθορίζονται από ψηφιακά εργαλεία και απτικό υλικό
Authors: Τσίτσος Βασίλειος
Published: September 2021

Η παρούσα ερευνητική εργασία αναφέρεται στη μελέτη των μεταβάσεων ανάμεσα σε πλαίσια μαθηματικών πρακτικών, όπως αυτά καθορίζονται από ψηφιακά εργαλεία καθώς και από απτικό υλικό. Η επικέντρωση της έρευνας στη μελέτη των μεταβάσεων στοχεύει στο να αναδείξει θέματα που αφορούν στη μεταφορά της γνώσης. Το όλο εγχείρημα αναπτύσσεται σε κοινότητες μαθητών-εκπαιδευτικών-ερευνητή που μετακινούνται ανάμεσα από εργαλειακά μικρο-πλαίσια σε συνθήκες τάξης. Η δυνατότητα να συμμετέχουμε και να παρατηρούμε από πολύ κοντά τις δράσεις των κοινοτήτων, μας επέτρεψε να διεισδύσουμε σε ένα δίκτυο μαθηματικών νοημάτων και μας αποκάλυψε παράγοντες που επηρεάζουν τόσο την κατασκευή της γνώσης εντός συγκεκριμένου πλαισίου, όσο και το μετασχηματισμό της σε διαφορετικά πλαίσια. Το αρχικό μέλημα της ερευνητικής διαδικασίας από τη μια ήταν να δημιουργήσουμε συνθήκες που να έχουν ιδιαίτερο ενδιαφέρον για τους συμμετέχοντες ώστε να τους δώσει τη δυνατότητα αυθεντικής εμπλοκής, και από την άλλη να διατηρήσουμε την ύπαρξη των κοινοτήτων για μεγάλο χρονικό διάστημα έτσι ώστε να παρατηρήσουμε όχι μόνο την επίδραση των εργαλείων στον τρόπο σκέψης των μαθητών αλλά και πως τα εργαλεία συνδιαμορφώνονται από τις κοινότητες πρακτικής. Η ερευνητική διαδικασία συνίσταται στο διαρκή επανασχεδιασμό παρεμβάσεων και την εμπλοκή ομάδων των μαθητών σε διαφορετικά εργαλειακά πλαίσια. Η έρευνα-δράση αναπτύχθηκε σε τέσσερις κύκλους, όπου τα συμπεράσματα καθενός κύκλου πληροφόρησαν το σχεδιασμό του επόμενου κύκλου.
A longitudinal study of the factors that affect firms' ability to shape technological evolution and to exert a broad influence on technological change
Authors: Παπάζογλου Μιχάλης
Published: September 2021

[…] Τhe main objective of this study is to provide insight into the firm level factors that may affect a firm’s ability to influence technological evolution and to create broadly useful technological inventions. In addition, in the context of this thesis, we will examine if these two specific abilities can have an impact on the firm’s financial performance. In particular, we will explore if the degree of a firm’s technological influence is related to the degree of its financial success, adding to this specific but limited literature, and, moreover, we will analyze the relation between the breadth of impact and the financial performance, an issue on which the extant literature, to our knowledge, does not offer any empirical evidence. Thus, the secondary objective of this study is to examine whether the firm’s ability to develop influential inventions in general, or inventions of high breadth of impact in specific, can have a positive impact on its financial performance. […]
Λίθινα ενεπίγραφα αναθήματα του 4ου αι. π.Χ. από την Ακρόπολη των Αθηνών
Authors: Χωρέμη Ειρήνη-Λουκία
Published: September 2021

Πολυάριθμα ήταν τα αναθήματα, που αφιέρωναν οι Αθηναίοι στο Ιερό της Ακροπόλεως. Tα περισσότερα αναθήματα του 4ου αι. π.Χ. έχουν χαθεί. Σώθηκαν όμως πολλές ενεπίγραφες βάσεις τους, οι οποίες παρέχουν πολύτιμες πληροφορίες για τους αναθέτες, τους αποδέκτες των αναθημάτων θεούς ή ήρωες και ενίοτε το είδος του αφιερώματος.Στη μελέτη εξετάζονται οι ενεπίγραφες βάσεις αναθημάτων 4ου αι. π.Χ., που όπως συνάγεται από τον τόπο ευρέσεώς τους ή από το κείμενο των επιγραφών ιδρύθηκαν στην Ακρόπολη. Σήμερα βρίσκονται στον χώρο της Ακροπόλεως, στο Παλαιό και στο Νέο Μουσείο Ακροπόλεως, στο Επιγραφικό και στο Εθνικό Αρχαιολογικό Μουσείο ή λανθάνουν και είναι γνωστές από τη βιβλιογραφία. Σκοπός της μελέτης είναι: να εξετασθούν τα είδη των αναθημάτων και ιδίως οι αναθέτες τους, οι θεοί, στους οποίους απευθύνονταν και η ιδιαιτερότητα των αναθημάτων κατά τον 4ο αι. π.Χ. Το Α΄ Μέρος περιλαμβάνει έξι κεφάλαια: Στο πρώτο κεφάλαιο (Ι): Η Ιστορία της Έρευνας εξετάζονται η εύρεση των ενεπιγράφων αναθημάτων, οι πρώτες δημοσιεύσεις από τον 19ο αιώνα και οι μελέτες των νεωτέρων ερευνητών. Tο δεύτερο κεφάλαιο (ΙΙ) πραγματεύεται τους θεούς και τους ήρωες, στους οποίους αφιερώνονταν τα αναθήματα: στο πρώτο μέρος του κεφαλαίου εξετάζονται η Αθηνά, η κύρια λατρευόμενη θεά στην Ακρόπολη με τις διάφορες υποστάσεις της, οι εορτές που τελούνταν προς τιμήν της και η εικονογραφία της. Στο δεύτερο μέρος οι άλλοι θεοί και ήρωες, στους οποίους επίσης προσφέρονταν αναθήματα, όπως ο Ζευς Πολιεύς, η Υγεία, η Διώνη, ο ήρως Λεώς.Στο τρίτο κεφάλαιο (ΙΙΙ) εξετάζονται Οι αναθέτες και τα αναθήματα. Στην πρώτη ενότητα διακρίνονται δύο κατηγορίες αναθετών: 1) Δημόσιες αρχές, αξιωματούχοι και πολίτες που είχαν αναλάβει λειτουργίες και 2) Ιδιώτες.Στην δεύτερη ενότητα εξετάζονται τα είδη των λιθίνων ενεπιγράφων βάσεων και των επί αυτών αναθημάτων, κυρίως λίθινα ή ορειχάλκινα αγάλματα.Η τρίτη ενότητα περιλαμβάνει τις Επιγραφικές μαρτυρίες περί αναθετών και αναθημάτων: α) οι λόγοι ταμιών της Αθηνάς (Εκατομπέδου, Παρθενώνος, Οπισθοδόμου και Ερεχθείου), β) οι κατάλογοι του Βραυρωνίου της Ακροπόλεως, γ) ο κατάλογος ορειχαλκίνων αγαλμάτων επί Λυκούργου και δ) ξένοι αναθέτες που αναφέρονται στους λόγους ταμιών της Αθηνάς, καθώς και σε φιλολογικές πηγές. Στην τέταρτη ενότητα παρουσιάζονται Οι μαρτυρίες αρχαίων συγγραφέων περί αναθετῶν και αναθημάτων.Στο τέταρτο κεφάλαιο (IV): Τα «θυμικά» και άλλα κίνητρα των αναθετών, αναζητώνται τα βαθύτερα αίτια των αναθέσεων, που διακρίνονται σε εσωτερικά και εξωτερικά. Στο πέμπτο κεφάλαιο (V) διερευνάται Ο ιδιαίτερος χαρακτήρας των αναθημάτων του 4ου π.Χ. αι. μέσω της αναλυτικής συγκριτικής εξέτασής τους με τα προγενέστερα αναθήματα της αρχαϊκής-κλασσικής και τα μεταγενέστερα της ελληνιστικής περιόδου. Στο καταληκτήριο κεφάλαιο (VI) συνοψίζονται τα συμπεράσματα από την αναλυτική παρουσίαση των αναθημάτων του 4ου π.Χ. αι., ενταγμένα το ιστορικό τους πλαίσιο. Tο Β΄ Μέρος, που αποτελεί το κύριο σώμα της μελέτης, περιλαμβάνει τον περιγραφικό κατάλογο των εκατόν δεκατεσσάρων λιθίνων ενεπιγράφων αναθημάτων.
Διερεύνηση του ρόλου των πρωτεϊνών του συμπλόκου της σελτερίνης κατά τον συνεχή κυτταρικό πολλαπλασιασμό και την εμφάνιση χρωμοσωμικής αστάθειας στην νεοπλασία
Authors: Ραυτοπούλου Χριστίνα
Published: September 2021

Οι πρωτεΐνες BRCA1 και BARD1 είναι γνωστές για την οκγοκατασταλτική τους δράση και την εμπλοκή τους στην κληρονομική προδιάθεση του καρκίνου του μαστού και των ωοθηκών. Οι δύο πρωτεΐνες ετεροδιμερίζονται, αποκτούν ενεργότητα Ε3 λιγάσης της ουμπικουιτίνης και σηματοδοτούν την αποδόμηση πρωτεϊνών που συμμετέχουν στην ρύθμιση του κυτταρικού κύκλου και τον έλεγχο της ακεραιότητας του γονιδιώματος. Σκοπός της παρούσας μελέτης είναι η διερεύνηση του ρόλου της ενεργότητας Ε3-λιγάσης της ουμπικουιτίνης των BRCA1/BARD1, στην συγκρότηση της Σελτερίνης κατά τον εναλλακτικό μηχανισμό επιμήκυνσης των τελομερών στην ανθρώπινη νεοπλασία.
Συγκριτική μελέτη διατροφικών χαρακτηριστικών και ιχνοστοιχείων στη συστολική και διαστολική καρδιακή ανεπάρκεια
Authors: Αλεξανιάν Ιωάννης
Published: September 2021

Εισαγωγή-Σκοπός. Πρόσφατα δεδομένα αναδεικνύουν τον παθοφυσιολογικό ρόλο της διατροφής και των ιχνοστοιχείων στην αναδιαμόρφωση και στην κλινική επιδείνωση ασθενών με καρδιακή ανεπάρκεια (ΚΑ). Σκοπός της παρούσας έρευνας ήταν να μελετήσει το χαλκό (Cu), τον ψευδάργυρο (Zn), το σελήνιο (Se) ορού και τη διαιτητική πρόσληψη των θρεπτικών συστατικών στην ΚΑ και συγκριτικά μεταξύ συστολικής και διαστολικής ΚΑ. Μέθοδοι. Μελετήθηκαν προοπτικά 125 ασθενείς με ΚΑ [69 ± 11 έτη, 71% άνδρες, 37% διαστολική ΚΑ [Left Ventricular Ejection Fraction (LVEF)≥40%] και 21 μάρτυρες χωρίς ΚΑ και τα ιχνοστοιχεία στον ορό μετρήθηκαν με φασματοφωτομετρία ατομικής απορρόφησης. Τα διατροφικά χαρακτηριστικά μελετήθηκαν προοπτικά σε 52 ασθενείς με ΚΑ (38% διαστολική ΚΑ) και 23 μάρτυρες με ερωτηματολόγιο συχνότητας κατανάλωσης τροφίμων.Αποτελέσματα. Ο Cu ορού αυξάνεται στη συστολική ΚΑ τόσο έναντι controls (p=0.001), όσο και έναντι της διαστολικής ΚΑ (p = 0.003), ενώ δεν υπάρχει διαφορά μεταξύ διαστολικής ΚΑ και controls. Δεν υπάρχει διαφορά στα επίπεδα Zn ορού μεταξύ συστολικής και διαστολικής ΚΑ, που είναι και τα δύο ελαττωμένα συγκριτικά με controls, (p = 0.001) και (p = 0.045) αντίστοιχα. Το LVEF και ο λόγος της πρώιμης ταχύτητας διαμιτροειδικής ροής προς την πρώιμη διαστολική ιστική ταχύτητα μιτροειδικού δακτυλίου (E/e) παρουσιάζουν ανεξάρτητη συσχέτιση με το Cu ορού, ενώ η λειτουργική κλάση, ο λόγος E/e και η υπέρταση εμφανίζουν ανεξάρτητη συσχέτιση με τον Zn ορού. Το Se ορού μειώνεται στη συστολική έναντι της διαστολικής ΚΑ (p=0.039) και σχετίζεται ανεξάρτητα με το LVEF και τη μυοκαρδιακή βλάβη. Η απόλυτη πρόσληψη θερμίδων, ολικών λιπιδίων, υδατανθράκων και πρωτεϊνών δεν διαφέρει μεταξύ συστολικής ΚΑ, διαστολικής ΚΑ και controls. Μόνο η πρόσληψη πολυακόρεστων λιπαρών οξέων (PUFA) αυξάνεται στη συστολική (p=0.001) και διαστολική ΚΑ (p=0.001). Η συστολική πίεση της πνευμονικής αρτηρίας συσχετίζεται ανεξάρτητα με τη θερμιδική πρόσληψη, ενώ το LVEF και το μέγεθος του αριστερού κόλπου συσχετίζονται ανεξάρτητα με την πρόσληψη πρωτεΐνης.Συμπεράσματα. Ο Cu ορού αυξάνει και το Se ορού ελαττώνεται περισσότερο στη συστολική έναντι της διαστολικής ΚΑ, ενώ ο Zn ορού μειώνεται εξίσου έναντι controls. Η πρόσληψη θερμίδων και μακροθρεπτικών, πλην PUFA δεν διαφέρει μεταξύ συστολικής, διαστολικής ΚΑ και controls. Τα ιχνοστοιχεία ορού και η πρόσληψη θερμίδων και πρωτεϊνών συσχετίζονται με δείκτες συστολικής, διαστολικής λειτουργίας, μυοκαρδιακής βλάβης και λειτουργικής κλάσης.
Διερεύνηση δυνατότητας αξιοποίησης κοιτάσματος γραφιτικού σχιστόλιθου Στεφάνης Βοιωτίας
Authors: Κόκκορης Κωνσταντίνος
Published: September 2021

Η εργασία αυτή ξεκίνησε με την καταγραφή των τύπων γραφίτη και την εμφάνισή του διεθνώς. Ακολούθησε η καταγραφή μεθόδων παραγωγής και χρήσης των προϊόντων. Διερευνήθηκε η ελληνική αγορά τόσο στον τομέα των χρήσεων όσο και της παραγωγής προϊόντων. Έγινε γεωλογική, στρωματογραφική και τεκτονική εξέταση του κοιτάσματος που βρίσκεται στην περιοχή της Στεφάνης Βοιωτίας. Εξετάσθηκε η ορυκτολογική και χημική σύστασή του ,η δυνατότητα εμπλουτισμού προς ανάκτηση του γραφίτη και, γίνεται διερεύνηση της δυνατότητας χρήσης του υλικού σε διάφορες εφαρμογές.Στο κεφάλαιο 12 αναφέρονται οι μετρήσεις πορώδους που έγιναν για να διερευνηθεί η δυνατότητα χρήσης του υλικού ως πορώδους φορέα για την παρασκευή καταλυτών. Από τα αποτελέσματα προκύπτει ότι δεν έχει τις ιδιότητες που απαιτούνται για μια τέτοια χρήση. Στο κεφάλαιο 13 εμφανίζεται η εφαρμογή του υλικού στη βιομηχανία παραγωγής τσιμέντου όπου από τα αποτελέσματα των δοκιμών προκύπτει ότι είναι κατάλληλο για μια τέτοια χρήση.Στο κεφάλαιο 14 εξετάζεται η δυνατότητα χρήσης του υλικού ως πληρωτικό.Στο κεφάλαιο 15 εξετάζεται η δυνατότητα εφαρμογής του υλικού για παρασκευή αισθητήρων πίεσης όπου με χρήση μικροκυμάτων αποδεσμεύεται το υλικό και μπορεί να βρει εφαρμογή στον τομέα αυτό.
Φωτολυτική και φωτοκαταλυτική διάσπαση αντινεοπλασματικών και αντιφλεγμονωδών φαρμάκων σε υδατικά συστήματα και μελέτη της τοξικότητας τους
Authors: Κολτσακίδου Αναστασία
Published: September 2021

Σκοπός της παρούσας Διατριβής ήταν η εφαρμογή και η βελτιστοποίηση της ετερογενούς φωτοκατάλυσης παρουσία διοξειδίου του τιτανίου και οξειδωτικών,καθώς και της φωτόλυσης όπου αυτή είναι εφικτή, στην αποικοδόμηση των αντινεοπλασματικών φαρμακευτικών ενώσεων 5-fluorouracil (5-FU), cytarabine (CY) και της αντιφλεγμονώδους φαρμακευτικής ένωσης nimesulide (NIM), οι οποίες ανιχνεύονται σε υδατικά περιβαλλοντικά δείγματα, καθώς και η εφαρμογή και η βελτιστοποίηση της ομογενούς φωτοκατάλυσης παρουσία του αντιδραστηρίου photo-Fenton αλλά και αντιδραστηρίων τύπου photo-Fenton, στην αποικοδόμηση των συγκεκριμένων φαρμακευτικών ενώσεων. Ακόμη, βασικό στόχο της Διατριβής αποτελεί η ταυτοποίηση των προϊόντων μετασχηματισμού της κάθε ένωσης, με τη χρήση υγρής χρωματογραφίας συζευγμένης με φασματομετρία υψηλής διακριτικής ικανότητας, καθώς και η μελέτη της τοξικότητας τους, με τη βιοδοκιμή τοξικότητας Vibrio fischeri. Επιπλέον, μέρος της Διατριβής αποτελεί η ακινητοποίηση του διοξειδίου του τιτανίου, σε πολυ(φουρανικό αιθυλενεστέρα) (PEF), και η εφαρμογή στη φωτοκαταλυτική αποικοδόμηση μίγματος αναλγητικών/αντιφλεγμονωδών φαρμάκων (ibuprofen-IBU, diclofenac-DCF, acetaminophen-ACM), αλλά και η σύνθεση τροποποιημένων φωτοκαταλυτών διοξειδίου του τιτανίου με πρόσμιξη νικελίου, για την ενίσχυση της απορρόφησης του διοξειδίου του τιτανίου στο φάσμα εκπομπής της ηλιακής ακτινοβολίας. Επιπρόσθετα, στόχο της Διατριβής αποτελεί η μελέτη της κυτταροτοξικότητας επιλεγμένων φαρμακευτικών ενώσεων που ανήκουν στις κατηγορίες των αντινεοπλασματικών (5-FU, CY, cyclophosphamide-CP), και αντιφλεγμονωδών/ αναλγητικών φαρμακευτικών ενώσεων (ketoprofen-KET, diclofenac-DCF, tramadol-TRA) και των προϊόντων μετασχηματισμού τους, παρουσία ανθρώπινων κυτταρικών σειρών (καρκινικά κύτταρα-MEC1 για τα αντινεοπλασματικά φάρμακα, μεσεγχυματικά- MSCs και MEC1 για τα αντιφλεγμονώδη/αναλγητικά φάρμακα), καθώς και η σύγκριση των αποτελεσμάτων κυτταροτοξικότητας (in vitro μέθοδος) με εκτιμήσεις οικοτοξικότητας για ψάρια, δάφνια και άλγη από το υπολογιστικό πρόγραμμα ECOSAR (in silico μέθοδος).
Εικονογραφικοί τύποι του Απόλλωνα, του Διονύσου και του Ερμή στις πελοποννησιακές κοπές των αυτοκρατορικών χρόνων
Authors: Τσαγκάλια Χριστίνα
Published: September 2021

H παρούσα διδακτορική διατριβή εξετάζει τους εικονογραφικούς τύπους τριών θεών, του Απόλλωνα, του Διονύσου και του Ερμή στις πελοποννησιακές κοπές των αυτοκρατορικών χρόνων. Σκοπός της είναι η διερεύνηση της επιρροής της Ρώμης στην επιλογή συγκεκριμένων οπισθοτύπων και στον αποκλεισμό άλλων, της επίδρασης του Ρωμαϊκού Πανθέου (κυρίως στις αποικίες), καθώς επίσης και ιστορικών γεγονότων, όπως η εκστρατεία κατά των Πάρθων ή του κινήματος της Δεύτερης Σοφιστικής. Επίσης γίνεται προσπάθεια να αναδειχτούν οι σχέσεις ανάμεσα στα τοπικά νομισματοκοπεία με βάση τους οπισθοτύπους και να προσδιοριστούν οι τύποι, που θα μπορούσαν να ταυτιστούν με τοπικά αγάλματα με βάση όχι μόνο τη μαρτυρία του Παυσανία, αλλά και την ανάδειξη όλων των πηγών, όπως η σύγκριση με ρωμαϊκά αντίγραφα. Επιπλέον επιδιώκεται ο προσδιορισμός των πιθανών αγαλματικών τύπων με τη θέσπιση μετρήσιμων κριτηρίων. Η σύγκριση αγαλματικού και νομισματικού τύπου μπορεί να συμπληρώσει την εικόνα μας για τον πιθανή πλαστική δημιουργία, αποκαλύπτοντας στοιχεία που δεν διακρίνονται στο νόμισμα είτε λόγω της απουσίας του βάθους είτε λόγω της οξείδωσης των χάλκινων ασσαρίων. Η εξέταση των επιμέρους νομισματοκοπείων γίνεται με γνώμονα το status της κάθε πόλης και τη σχέση της με τη Ρώμη, καθώς το προνόμιο της κοπής ασσαρίων δίνεται κατά αποκλειστικότητα από την αυτοκρατορική αρχή. Προτάσσονται λοιπόν οι αποικίες (Κόρινθος, Πάτρα), έπονται η Σπάρτη και οι δορυφόροι της (Γύθειο και Θουρία), κι ακολουθούν κέντρα με νομισματική παράδοση τουλάχιστον από τα χρόνια των Αντωνίνων (Άργος, Ήλιδα, κτλ). Σε μια τελευταία κατηγορία εντάσσονται πόλεις, χωρίς νομισματική παράδοση, τα νομισματοκοπεία των οποίων δραστηριοποιούνται βραχύβια στα χρόνια του Σεπτιμίου Σεβήρου και της οικογένειάς του (Τενέα, Ερμιόνη, Βούρα, Πελλήνη κτλ). Ενδιαφέρον παρουσιάζουν και τα αρκαδικά νομισματοκοπεία που λόγω της απομόνωσης και της παρακμής της περιοχής, αλληλεπιδρούν μεταξύ τους. Φαίνεται μάλιστα ότι στα αποικιακά νομισματοκοπεία, καθώς επίσης και σε εκείνα πόλεων με στενούς δεσμούς με τη Ρώμη, εμφανίζεται μεγαλύτερη ποικιλία μοναδικών τύπων ή τύπων που γνωρίζουν περιορισμένη διάδοση, αντίθετα σε πόλεις χωρίς νομισματική παράδοση κυριαρχούν οι κοινοί-δημοφιλείς.
Πολυ-κριτηριακή αξιολόγηση δικτύων ασυρμάτων αισθητήρων υψηλής χωρικής πυκνότητας για περιβαλλοντικές εφαρμογές
Authors: Κολεγά Ευαγγελία
Published: September 2021

Η τεχνολογία των δικτύων ασυρμάτων αισθητήρων (WSN) έχει εξελιχθεί ραγδαία τα τελευταία χρόνια και αποτελεί πλέον ένα ισχυρό εργαλείο σε θέματα Γεωπληροφορικής. Σημαντικής βαρύτητας εφαρμογή, ανάμεσα σε άλλες, αποτελεί η εποπτεία περιβάλλοντος για διάφορους σκοπούς και τα συστήματα έγκαιρης προειδοποίησης. Παρόλο που η χρησιμότητα της εφαρμογής διατάξεων δικτύων αισθητήρων στο περιβάλλον ήταν γνωστή εδώ και μερικά χρόνια, μόλις το τελευταίο διάστημα η εξέλιξη της τεχνολογίας τους και το συνεχές μειούμενο κόστος τους αφενός επέτρεψαν και αφετέρου υπέδειξαν την έρευνα σχετικά με την εφαρμογή τους σε ευρεία κλίμακα. Σκοπός της παρούσας διατριβής είναι η εκ των προτέρων αξιολόγηση και σχεδίαση διατάξεων ασύρματων δικτύων αισθητήρων υψηλής χωρικής πυκνότητας και ευρείας κλίμακας, τα οποία προορίζονται για λειτουργία σε αφιλόξενα φυσικά περιβάλλοντα. Η ανάπτυξη σε ευρεία κλίμακα ενός αξιόπιστου δικτύου αισθητήρων και μάλιστα σε περιβάλλον μη φιλικό το οποίο δεν μπορεί να περιγραφεί συστηματικά αποτελεί ένα πολυπαραμετρικό πρόβλημα το οποίο χρήζει συντονισμένων προσεγγίσεων, αυτής της καθαρά δικτυακής αλλά και της τοπογραφικής – τοπολογικής διάταξης των αισθητήρων. Όσο αφορά την δικτυακή πτυχή του προβλήματος εξετάστηκαν αρκετοί εξομοιωτές WSN, επελέγη ο πιο κατάλληλος και παρήχθησαν μοντέλα εξομοίωσης σχετικά με την εξασθένιση του σήματος ανά κατηγορία περιοχής. Στη συνέχεια αναπτύχθηκε λογισμικό για την χωροθέτηση των αισθητήρων στο πεδίο. Παράλληλα αναπτύχθηκε ευριστικός αλγόριθμος ο οποίος μέσω ανατροφοδότησης μεταξύ ενός αρχικού σεναρίου χωροθέτησης των αισθητήρων και προσομοίωσης της αξιοπιστίας του δικτύου (συνδεσιμότητα) καταλήγει στην εύρεση μιας εφικτής λύσης για το πρόβλημα, η οποία θα εξασφαλίζει και τις όποιες σχεδιασμένες εφεδρείες του δικτύου. Έπεται ο ορισμός του προβλήματος και η ανάλυση των δύο βασικών συνιστωσών του, τα αποτελέσματα που παρήχθησαν καθώς και τα θέματα που παραμένουν ανοικτά για μελλοντική ανάπτυξη.
Urban sprawl in south east europe in the time of transition
Authors: Μαντέγκανια Ρομάνα
Published: September 2021

Το μέγεθος και ο ρυθμός των μετα-σοσιαλιστικών αστικών μετασχηματισμών στη μετα-σοσιαλιστική Νοτιοανατολική Ευρώπη είναι εντυπωσιακά. Αμέτρητες κοινωνικο-οικονομικές και πολιτικές αλλαγές που έλαβαν χώρα από το 1991 μέχρι σήμερα, γνωστή ως η περίοδος της μετάβασης, πραγματοποιήθηκαν ταυτόχρονα σε πολύ σύντομο χρονικό διάστημα, οδηγώντας σε ριζική αναδιάρθρωση του χαρακτήρα των πόλεων της. Ένα από τα πιο εμφανή αστικό φαινόμενα στην περιοχή των Δυτικών Βαλκανίων τα τελευταία τριάντα χρόνια, ήταν η εντατικοποίηση της οικιστικής και εμπορικής αστικής εξάπλωσης που χαρακτηρίζεται από μεγάλο ποσοστό παράνομων κατασκευών. Αυτές οι κύριες αλλαγές λαμβάνουν μέρος στην κεντρική περιοχή των πόλεων ή σε περιαστικές περιοχές.Η παρούσα διατριβή διερευνά ένα ευρύ φάσμα των παραγόντων που οδηγούν σε ένα τεράστιο ρήγμα μεταξύ των σχεδιασμένων πολιτικών πολεοδομικού σχεδιασμού και των κανόνων από τη μία πλευρά και την εφαρμογή τους στην πραγματικότητα της μετα-σοσιαλιστικής περιόδου. Ενώ η μετάβαση στην αγορά και τη δημοκρατία θεωρείται ως βασική κινητήρια δύναμη πίσω από αυτές τις ανεπιθύμητες εξελίξεις στην πράξη, είναι ενδεικτική μόνο σε συνδυασμό με την κατάσταση προ της μετάβασης ή της λεγόμενης «path-dependency». Έμφαση δίνεται στην κατανόηση του ρόλου του κράτους και του συστήματος σχεδιασμού.Επιπλέον, οι βασικές πτυχές που διερευνώνται στο πλαίσιο της μελέτης ισχύουν για τους μηχανισμούς πίσω από τη δημιουργία αυτών των εξελίξεων, τα μοτίβα που δημιουργούν στο αστικό ιστό και την αποτελεσματικότητα των τάσεων σχεδιασμού και των πολιτικών που προορίζονται για την άμεση ανάπτυξη και την μετρίαση των αρνητικών εξωτερικότητων της.Η σημασία αυτής της μελέτης έγκειται στην παράθεση της σύγχρονης γνώσης του φαινομένου της διάχυσης και της εργαλείων διαχείρισης της ανάπτυξης που παρατηρείται στη Δυτική Ευρώπη και τις ΗΠΑ, με την κατάσταση που επικρατεί στις επιλεγμένες περιοχές των Δυτικών Βαλκανίων, ιδίως με την παρατήρηση του φαινομένου στα εδάφη της Σερβίας, του Μαυροβουνίου και της Βοσνίας-Ερζεγοβίνης.Η συζήτηση προωθείται μέσω της παρατήρησης του φαινομένου της αστικής διάχυσης σε τρία επίπεδα ανάλυσης: μακροεπίπεδο (περιπτωσιολογική μελέτη του Βελιγραδίου, Σερβία και της Ποντγκόριτσα, Μαυροβούνιο) , 2) μεσοεπίπεδο (περιπτωσιολογική μελέτη της περιοχής του Σεράγεβο, Βοσνία και Ερζεγοβίνη) , και 3) το μικροεπίπεδο (περιπτωσιολογική μελέτη των δύο γειτονικών δήμων Ανατολική Ilidža στην πόλη του Ανατολικού Σεράγεβο, Δημοκρατία της Σερβικής οντότητας και της Ilidža, πόλη του Σεράγεβο, οντότητα της Ομοσπονδίας της Βοσνίας και Ερζεγοβίνης).Λέξεις κλειδιά: αστική διάχυση, μετα-σοσιαλιστική μετάβαση, Νοτιοανατολική Ευρώπη, το σύστημα σχεδιασμού, νομιμοποίηση / τακτοποίηση
Irregular structural grid systems
Authors: Σαραπτζιάν Αικατερίνη
Published: September 2021

Η διδακτορική διατριβή πραγματεύεται μία νέα προσέγγιση στον αρχιτεκτονικό σχεδιασμό, επιχειρώντας να επαναπροσδιορίσει την έννοια της πολυπλοκότητας της δομής μια μορφής και τον τρόπο που αυτή ενσωματώνεται, ορίζει, επηρεάζει καθώς και προσαρμόζει τη μορφογενετική διαδικασία. Μέσα από αυτή τη νέα προσέγγιση η διατριβή παρακολουθεί πώς ο ρόλος του αρχιτέκτονα μετασχηματίζεται πέρα από τον μέχρι πρότινος ρόλο που καθόριζε τη μορφή και όριζε τους τρόπους υλοποίησής της. Εν αντιθέσει, λαμβάνει αυτόν του συνεργάτη και του μέλους μιας διεπιστημονικής ομάδας που οφείλει να αντιλαμβάνεται τη συμβιωτική του σχέση αλληλεπίδρασης με τα πεδία της δομικής μηχανικής, του προγραμματισμού, της επιστήμης των υλικών, της προσομοίωσης και της βιολογίας . Επιπροσθέτως, ερευνά τον ρόλο που παίζει η χρήση των υπολογιστών και ο προγραμματισμός εν γένει, στον καθορισμό της σχέσης μεταξύ δομής και μορφής στην αρχιτεκτονική, μέσα από την ερμηνεία και καθορισμό των “μη κανονικών” (‘non-Standard’) μορφών στην ψηφιακή αρχιτεκτονική. Το κομβικό σημείο εντοπίζεται στο πώς η έννοια του φορέα μπορεί να αποτελέσει μορφογενετικό παράγοντα που διαμορφώνει και μετασχηματίζει τις μη-κανονικές μορφές δίνοντας ιδιαίτερη έμφαση στην έννοια της πολυπλοκότητας και ειδικότερα της δομικής πολυπλοκότητας ή της πολυπλοκότητας του φορέα. Η μεθοδολογία βασίστηκε σε μία συγκεκριμένη κατηγορία μη κανονικών μορφών, την οποία και θέτει ως πεδίο έρευνας (Case Study). Πιο συγκεκριμένα, εστίασε στις Ακανόνιστες δικτυωτές κατασκευές (Irregular Structural Grids), σαν αντιπροσωπευτικό παράδειγμα μη-κανονικών αρχιτεκτονικών μορφών, - η πολυπλοκότητα στη δομή των οποίων αποτελεί τον παράγοντα από τον οποίο θα αναδυθεί η εν δυνάμει μορφή. Έτσι, στο πλαίσιο της μεθοδολογίας, πραγματοποιούνται και ερευνώνται μία σειρά από ψηφιακούς πειραματισμούς που επιχειρούν να μελετήσουν, καθορίσουν αλλά και να αναπτύξουν μεθοδολογίες και τεχνικές προκειμένου οι δυναμικοί παράγοντες (φορτίων) να καθορίσουν την ανάδυση καινοτόμων μορφολογικών σχεδιαστικών προτάσεων. Πιο συγκεκριμένα, η μεθοδολογία πραγματοποιήθηκε ως εξής: Αρχικά αναλύεται η πιλοτική μελέτη, που λειτουργεί προπαρασκευαστικά ώστε να οριστεί ο τρόπος και η πορεία της ερευνητικής μεθόδου. Εν συνεχεία, περιγράφονται αναλυτικά τα 4 βασικά πειράματα σε σχέση με τα δεδομένα, τη διαδικασία καθώς και τον τρόπο που αξιολογούνται. Ο τρόπος αξιολόγησης εφαρμόζεται σε σχέση με τα γεωμετρικά χαρακτηριστικά, τις διαφορετικές περιπτώσεις φορτίσεων, την υλικότητα και συνεπώς ορίζονται τρεις βασικές πειραματικές ομάδες: 1. Αυτο-οργανωμένα ακανόνιστα δικτυώματα μέσω γενετικών αλγορίθμων σε μία καμπυλόμορφη επιφάνεια (NURBS Surface). 2. Αυτο-οργανωμένα ακανόνιστα δικτυώματα μέσω γενετικών αλγορίθμων σε επιμήκη καθ’ ύψος εφαρμογή. 3. Αυτο-οργανωμένα ακανόνιστα δικτυώματα μέσω γενετικών αλγορίθμων βασισμένα σε χαρακτηριστικά και συμπεριφορά υλικού. Στο τέλος περιλαμβάνονται τα συμπεράσματα που προέκυψαν από την ερευνά, τα ζητήματα που εμφανίστηκαν κατά την διάρκειά της, καθώς και προτείνονται πιθανές βελτιώσεις που θα μπορούσαν να γίνουν σε συνέχεια της έρευνας στο μέλλον.
Το σανατόριο στην ελληνική μοντέρνα αρχιτεκτονική
Authors: Χατζηκωνσταντίνου Αικατερίνη
Published: September 2021

Η παρούσα διατριβή μελετά το δημόσιο σανατόριο ως σημαντικό τόπο για τη διασταύρωση της μοντέρνας αρχιτεκτονικής με την ιατρική επιστήμη στην Ελλάδα του Μεσοπολέμου. Με βάση τη σχέση αυτών των δύο επιστημονικών κλάδων εξετάζεται ο βαθμός και ο τρόπος με τον οποίο ο διάλογος ιατρικού και αρχιτεκτονικού λόγου επηρέασε τον τρόπο σκέψης και πρακτικής των δύο επιστημών με κοινό στόχο την επίτευξη του ιδανικού περιβάλλοντος για τη θεραπεία της φυματίωσης. Διερευνώντας την αρχιτεκτονική του σανατορίου, η οποία, εκείνη την περίοδο, βασίζεται στις επιταγές της υγιεινής που κατευθύνουν τις ιατρικές επιστημονικές εξελίξεις, η διατριβή ανιχνεύει τους άξονες μιας εκδοχής του Μοντέρνου, για το οποίο η ιατρική αποδείχθηκε καθοριστική, καθώς το σανατόριο αντιμετωπίζεται ως ένα παράλληλο ιατρικό, αρχιτεκτονικό και πολιτικό εργαστήριο με ενεργό ρόλο στη διαμόρφωση της υγείας του ατόμου και, συνεπώς, στη διαμόρφωση του οράματος για τον εκσυγχρονισμό της κοινωνίας. Η μελέτη σκιαγραφεί το σανατόριο ως ιατρικό και αρχιτεκτονικό φαινόμενο που αναπτύσσεται αρχικά στην Ευρώπη (πρώτο κεφάλαιο), και στη συνέχεια εστιάζει στον Ελλαδικό χώρο για να εξετάσει τον μοντέρνο ιατρικό λόγο και το μοντέρνο σανατόριο ως επιτομή της επίδρασης του ιατρικού λόγου στον αρχιτεκτονικό λόγο και στην πρακτική της εποχής (δεύτερο κεφάλαιο), καθώς εντάσσεται στο πλαίσιο της συνολικής αρχιτεκτονικής παραγωγής της περιόδου (τρίτο κεφάλαιο) ενώ ακολουθεί η μελέτη περίπτωσης του σανατορικού συγκροτήματος «Σωτηρία» στην Αθήνα (τέταρτο κεφάλαιο). Έχοντας εξετάσει τους ιατρικούς λόγους γένεσης της τυπολογίας και τις επικαλυπτόμενες συνιστώσες διαμόρφωσης της αρχιτεκτονικής του σανατορίου (ιατρικές και τεχνολογικές εξελίξεις, υγειονομικές, κοινωνικές, θεσμικές και οικονομικές πολιτικές), εξετάζουμε αυτές τις διεργασίες πιο συγκεκριμένα ως μέρος της εξέλιξης του Μοντερνισμού στην ελληνική αρχιτεκτονική. Δουλεύοντας με τις διαθέσιμες πηγές για το φαινόμενο του σανατορίου στην Ελλάδα, δημιουργούμε μια ερμηνευτική προσέγγιση, η οποία συμπληρώνει τη θεματική της διαλεκτικής της υγείας με τη μοντέρνα αρχιτεκτονική, αλλά και της τυπολογίας του σανατορίου την περίοδο του Μεσοπολέμου στην ελληνική βιβλιογραφία. Γίνεται έτσι εφικτή η αποσαφήνιση μεγαλύτερων ερωτημάτων για τη φύση και την πρακτική της αρχιτεκτονικής.
Προστασία και ανάδειξη ενάλιων αρχαιολογικών θέσεων στην Ελλάδα
Authors: Τούρτας Αλέξανδρος
Published: September 2021

Η εξέλιξη και τα εντυπωσιακά ευρήματα της υποβρύχιας αρχαιολογίας από τη μία και το ολοένα μεγαλύτερο ενδιαφέρον για την ορθότερη και αποτελεσματικότερη διαχείριση της πολιτισμικής κληρονομιάς από την άλλη, διαμορφώνουν ένα ευρύ πλαίσιο, μέσα στο οποίο αναπτύσσονται τα τελευταία χρόνια διάφορες δυναμικές τάσεις για τη διαχείριση της ενάλιας πολιτιστικής κληρονομιάς, τόσο σε τοπικό, όσο και σε παγκόσμιο επίπεδο. Διεθνείς συνθήκες και συνέδρια αναζητούν μία κοινή προοπτική σε θεωρητικό επίπεδο, ενώ σημειώνεται μια αξιόλογη προσπάθεια σε διάφορα σημεία του κόσμου από κρατικούς ή τοπικούς φορείς, ώστε να αξιοποιηθεί στην πράξη το υποβρύχιο πολιτιστικό κεφάλαιο. Στην Ελλάδα για πολλά χρόνια ο τομέας αυτός της πολιτιστικής κληρονομιάς – παραδόξως - δεν είχε δεχθεί τη δέουσα προσοχή. Ωστόσο, τα τελευταία χρόνια αρχίζει σιγά σιγά το θέμα να συζητείται με αξιώσεις, καθώς έχουν δημιουργηθεί οι κατάλληλες συνθήκες για την εξέλιξη του. Το πλήθος των ελληνικών ενάλιων αρχαιοτήτων και η βεβαιότητα για την ύπαρξη μεγάλου αριθμού μελλοντικών ανακαλύψεων, η καθαρότητα των ελληνικών νερών και η ποιότητα του θαλάσσιου περιβάλλοντος και τέλος, η πλούσια ναυτική ιστορία και παράδοση της χώρας, αποτελούν παράγοντες που επιβάλλουν την προσπάθεια προστασίας και αξιοποίησης του ενάλιου πολιτιστικού αποθέματος. Σε συνδυασμό μάλιστα με τις κοινωνικές και οικονομικές συνθήκες η επιλογή αυτή δείχνει να έχει αξιόλογες δυνατότητες. Καθώς λοιπόν, η εκπόνηση σχεδίων σε αυτό τον τομέα έχει ήδη αρχίσει και η εφαρμογή τους αναμένεται στο κοντινό μέλλον, γεννάται η ανάγκη να υπάρξουν αντίστοιχες μελέτες και σε ακαδημαϊκό επίπεδο. Σε αυτό το πλαίσιο εντάσσεται και η εκπόνησης της συγκεκριμένης διδακτορικής διατριβής στο τμήμα Αρχιτεκτόνων της Πολυτεχνικής Σχολής του Α.Π.Θ. Μέσα από την ανάλυση της φύση των ίδιων των αρχαιολογικών θέσεων και ευρημάτων, τη μελέτη θεωρητικών ζητημάτων, αλλά και τους τρόπους επικοινωνίας με το κοινό, προκύπτουν οι παράγοντες, που διαμορφώνουν τόσο τους περιορισμούς, όσο και τις δυνατότητες του θέματος, που απασχολεί την παρούσα μελέτη. Η παρούσα διατριβή αποτελεί την πρώτη συστηματική εργασία στο συγκεκριμένο θέμα στην ελληνική επιστημονική βιβλιογραφία. Στόχος της είναι να συμβάλλει στην ανάπτυξη της επιστημονικής συζήτησης για τη διαχείριση της υδάτινης πολιτιστικής κληρονομιάς στην Ελλάδα σε ακαδημαϊκό επίπεδο, αλλά και να αποτελέσει ένα κείμενο αναφοράς για το θεωρητικό και μεθοδολογικό σχεδιασμό δράσεων προστασίας και ανάδειξης.
Η συσχέτιση των πολυμορφισμών G276T και T45G του γονιδίου της αδιπονεκτίνης με την λειτουργικότητα των αγγείων και την φλεγμονή σε ασθενείς με σακχαρώδη διαβήτη
Authors: Κόλλια Χριστίνα
Published: September 2021

Εισαγωγή: Η γενετική μεταβλητότητα του γονιδίου της αδιπονεκτίνης (ADIPOQ) μπορεί να επηρεάζει τον κίνδυνο ανάπτυξης σακχαρώδη διαβήτη τύπου 2 (T2DM), αλλά παραμένει ακόμα ασαφές εάν εμπλέκεται στην ανάπτυξη μικροαγγειακών επιπλοκών.Σκοπός: Η διερεύνηση της επίδρασης της γενετικής μεταβλητότητας του γονιδίου της αδιπονεκτίνης στους δείκτες φλεγμονής και αγγειογένεσης στο T2DM.Μέθοδοι: Συνολικά, ελέχθηκαν οι πολυμορφισμοί G276T (rs1501299) και T45G (rs2241766) του γονιδίου ADIPOQ σε 220 ασθενείς με T2DM. Τα επίπεδα ορού του αγγειακού ενδοθηλιακού αυξητικού παράγοντα (VEGF), της ιντερλευκίνης-6 (IL-6) και του ενδοκυτταρικού μορίου προσκόλλησης-1 (ICAM-1) μετρήθηκαν με την ανοσοπροσροφητική ανάλυση στερεάς φάσεως με σύνδεση ενζύμου ενώ η υψηλής ευαισθησίας C-αντιδρώσα πρωτεΐνη (hsCRP) με ανοσοφελομετρία .Αποτελέσματα: Οι ομοζυγώτες για το αλληλόμορφο G στη θέση rs2241766 είχαν σημαντικά χαμηλότερα επίπεδα ορού VEGF και ICAM-1 σε σύγκριση με άλλες ομάδες γονότυπου, ενώ δεν υπήρξε σημαντική συσχέτιση του γονότυπου στη θέση rs2241766 με τα επίπεδα κυκλοφορούντος IL-6. Από την άλλη πλευρά, ο γονότυπος στη θέση rs1501299 δεν συσχετίστηκε με τα επίπεδα πλάσματος ούτε του VEGF ούτε του ICAM-1, αλλά οι ομοζυγώτες για το αλληλόμορφο Τ στη θέση rs1501299 είχαν σημαντικά χαμηλότερα επίπεδα IL-6 σε σύγκριση με τους φορείς του G αλληλίου. Επιπλέον, η παρουσία του αλληλόμορφου G στη θέση rs2241766 συσχετίστηκε με σημαντικά χαμηλότερη HbA1c, ενώ δεν παρατηρήθηκαν συσχετίσεις ούτε για τον δείκτη μάζας σώματος ούτε και για την hsCRP με κανέναν από τους δύο μελετώμενους γενετικούς τόπους (rs2241766 και rs1501299).Συμπεράσματα: Η γενετική μεταβλητότητα του γονιδίου της αδιπονεκτίνης συσχετίστηκε με τα επίπεδα ορού ορισμένων φλεγμονωδών και αγγειογενετικών δεικτών. Απαιτούνται περαιτέρω έρευνες για να διασαφηνιστεί ο ρόλος της αδιπονεκτίνης στην ανάπτυξη και / ή εξέλιξη της μικροαγγειοπάθειας σε ασθενείς με T2DM.
Επιφανειακές έρευνες στην κοιλάδα του ποταμού Bradano στη Μεγάλη Ελλάδα
Authors: Ρουμπής Δημήτριος
Published: September 2021

Σκοπός της διατριβής ήταν οι διαχρονικές πολιτισμικές ανταλλαγές και σχέσεις καθώς και η ανάπτυξη των οικισμών στην περιοχή του Montescaglioso, που βρίσκεται στην κοιλάδα του ποταμού Bradano στη Basilicata της νότιας Ιταλίας, από την προϊστορική εποχή μέχρι και τα ρωμαϊκά αυτοκρατορικά χρόνια. Ξεκινήσαμε από την παρουσίαση της ιστορίας των επιφανειακών ερευνών με επίκεντρο τη Μεγάλη Ελλάδα καθώς και από την ηλεκτρονική διαχείριση των δεδομένων στα GIS στην ιταλική αρχαιολογία. Στη συνέχεια εξετάσαμε τη μεθοδολογία έρευνας και τις τεχνικές που εφαρμόσαμε στο πεδίο καθώς και τη συνακόλουθη περιγραφή των νέων αρχαιολογικών θέσεων συνοδευμένων από πίνακες με τα στατιστικά στοιχεία των κινητών ευρημάτων. Ύστερα αναφερθήκαμε στον χρονολογικό προσδιορισμό των θέσεων και τέλος στη γενικότερη ερμηνεία και σύγκριση των δεδομένων αναφορικά με την ιστορική οικιστική εξέλιξη της περιοχής. Η πρόταση ιεράρχησης των θέσεων βασίστηκε σε ειδικές παραμέτρους και οι εκάστοτε χωρικές κατανομές προσδιορίστηκαν σύμφωνα με εξειδικευμένες διαδικασίες υπολογισμού πυκνότητας υλικού στο έδαφος στο Γεωγραφικό Σύστημα Πληροφοριών.
Επίδραση του ανθρωπίνου κεφαλαίου (εκπαίδευση, υγεία) στο ρυθμό μεγέθυνσης των οικονομιών των Περιφερειών της Ελλάδας, κατά την περίοδο 1995-2012
Authors: Καραθεόδωρος Αναστάσιος
Published: September 2021

Στόχος της παρούσας Διατριβής είναι η διερεύνηση της αιτιώδους σχέσης μεταξύ της ποσότητας του ανθρώπινου κεφαλαίου και της μεγέθυνσης των οικονομιών των περιφερειών της Ελλάδας κατά το χρονικό διάστημα 1995-2012. Η Διατριβή ερευνά τις δύο βασικές συνιστώσες του ανθρώπινου κεφαλαίου, την εκπαίδευση και την υγεία. Επίσης, εκτιμά την επίδραση της εκπαίδευσης και της υγείας στο ρυθμό μεγέθυνσης των οικονομιών των περιφερειών της Ελλάδας. Επιπροσθέτως, ερευνά την αιτιώδη σχέση μεταξύ εκπαίδευσης και καινοτομίας. Η εμπειρική ανάλυση χρησιμοποιεί το εκτεταμένο νεοκλασικό υπόδειγμα των Mankiw-Romer-Weil (1992) και εφαρμόζει την πάνελ ανάλυση (panel data). H εμπειρική ανάλυση χρησιμοποιεί ως προσεγγίσεις της ποσότητας του ανθρωπίνου κεφαλαίου/εκπαίδευσης: (α) τα ποσοστά των εγγεγραμμένων μαθητών στην πρωτοβάθμια, δευτεροβάθμια ή τριτοβάθμια εκπαίδευση (enrolment rates), (β) τα ποσοστά των εργαζομένων που κατέχουν πρωτοβάθμια, δευτεροβάθμια ή τριτοβάθμια εκπαίδευση και (γ) το εκπαιδευτικό απόθεμα. Επίσης, χρησιμοποιεί ως προσέγγιση της ποσότητας του ανθρωπίνου κεφαλαίου/υγείας τον αριθμό των νοσοκομειακών κλινών ανά 10.000 άτομα. Η εμπειρική ανάλυση αποκαλύπτει ότι μεταξύ της ποσότητας του ανθρωπίνου κεφαλαίου (εκπαίδευσης και υγείας) και της μεγέθυνσης των οικονομιών των περιφερειών της Ελλάδας, υφίστανται μακροχρονίως αιτιώδεις σχέσεις και ότι η ποσότητα του ανθρωπίνου κεφαλαίου συνέβαλε θετικά στη μεγέθυνση των οικονομιών των περιφερειών, κατά την ερευνηθείσα περίοδο. Ειδικότερα: i. Η πρωτοβάθμια εκπαίδευση παρουσίασε μικτά αποτελέσματα, ανάλογα με την προσέγγιση που χρησιμοποιήθηκε. ii. Η δευτεροβάθμια εκπαίδευση (για όλες τις προσεγγίσεις) άσκησε θετική επίδραση στην περιφερειακή οικονομική μεγέθυνση. iii. Η τριτοβάθμια εκπαίδευση (για όλες τις προσεγγίσεις) άσκησε θετική επίδραση στην περιφερειακή οικονομική μεγέθυνση. iv. Η υγεία (προσέγγιση της ποσότητας με τον αριθμό των νοσοκομειακών κλινών) είχε θετική επίδραση στην περιφερειακή οικονομική μεγέθυνση. v. Οι επενδύσεις σε φυσικό κεφάλαιο είχαν θετική επίδραση στο ρυθμό μεγέθυνσης των οικονομιών των περιφερειών. vi. Η εκπαίδευση και ειδικότερα η τριτοβάθμια, είχε μονόδρομη σχέση αιτιότητας με την καινοτομία. Από τα ευρήματα και τα συνακόλουθα συμπεράσματα προτείνεται ο σχεδιασμός και η εφαρμογή πολιτικών στήριξης των συστημάτων των τριών βαθμίδων της τυπικής εκπαίδευσης και της υγείας και μάλιστα ισοβαρώς σε όλες τις περιφέρειες της χώρας. Έμφαση πρέπει να δοθεί στην ισόρροπη κατανομή των πανεπιστημιακών ιδρυμάτων και των νοσοκομείων μεταξύ των περιφερειών της Ελλάδας. Μελλοντική έρευνα, μπορεί να εστιάσει στο ρόλο της ποιότητας του ανθρωπίνου κεφαλαίου (εκπαίδευσης και υγείας), στη διαδικασία της μεγέθυνσης – ανάπτυξης των οικονομιών των περιφερειών της Ελλάδας.
Μουσείο και Πρωτοβάθμια Εκπαίδευση
Authors: Σηφάκη Σταυρούλα
Published: September 2021

Ο σκοπός της παρούσας διατριβής είναι να ερευνήσει τις απόψεις των εκπαιδευτικών της Πρωτοβάθμιας Εκπαίδευσης στη Θεσσαλονίκη αναφορικά με το μουσείο, την σύνδεση αυτού με το σχολείο και τον τρόπο επικοινωνίας και συνεργασίας μεταξύ τους με σημείο αναφοράς, αλλά και μέσο υλοποίησης την επιστήμη της μουσειοπαιδαγωγικής. Οι εκπαιδευτικοί ως βασικοί παράγοντες στην εκπαιδευτική διαδικασία είναι υπεύθυνοι και αρμόδιοι για την καλλιέργεια και την εν γένει αγωγή των μαθητών. Είναι αυτοί που συμβάλλουν στην ποιότητα της επικοινωνίας και των κοινωνικών αλληλεπιδράσεων που βιώνει ο μαθητής κυρίως στο τυπικό περιβάλλον μάθησης (σχολείο). Το μουσείο ως άτυπο περιβάλλον μάθησης προσφέρει με τη σειρά του δυνατότητες και επιλογές μόρφωσης και μάθησης, οι οποίες αποκλίνουν αισθητά από τις σχολικές διαδικασίες και στεγανά. Η σχέση σχολείου & μουσείου βρίσκεται στο ερευνητικό στόχαστρο τα τελευταία χρόνια, λόγω της ιδιαίτερης σημασίας και σπουδαιότητάς της. Οι πρωταγωνιστές των δύο φορέων, εκπαιδευτικοί και μουσειοπαιδαγωγοί, είναι αυτοί που διαμορφώνουν τελικά το τοπίο και το επίπεδο σύνδεσης, επικοινωνίας και συνεργασίας. Οι απόψεις των εκπαιδευτικών αναφορικά με τη συγκεκριμένη σχέση, αλλά και γενικότερα για το μουσείο και τις σχολικές επισκέψεις αποτελούν ερευνητικό ζητούμενο της παρούσας διατριβής. Στο ίδιο πλαίσιο ζητήθηκαν και συλλέχθηκαν ιδέες και προτάσεις των εκπαιδευτικών για την περαιτέρω αξιοποίηση και αναβάθμιση της μουσειακής αγωγής και την περαιτέρω γεφύρωση σχολείου & μουσείου με την αρωγή των μουσειοπαιδαγωγών.
Η μελέτη του ρόλου των miRNAs στην ανάπτυξη και λύση της αλλεργικής φλεγμονής των αεραγωγών
Authors: Σαριδάκη Μαρία-Ιωάννα
Published: September 2021

Η παρούσα διδακτορική διατριβή περιγράφει τις μεταβολές των δικτύων miRNAs κατά την ανάπτυξη και λύση της αλλεργικής φλεγμονής των αεραγωγών, καθώς και την επίδραση της αναστολής του miR-449a στο πλαίσιο του πειραματικού μοντέλου της οβαλβουμίνης. Η διατριβή δείχνει πως το συγκεκριμένο miRNA είναι σημαντικό για τη φλεγμωνώδη απόκριση και περαιτέρω μελέτη απαιτείται για την αποκάλυψη του μοριακού μηχανισμού μέσω του οποίου δρα σε αυτήν την ασθένεια.
Ποιότητα ζωής ασθενών με χρόνια ηπατίτιδα C που υποβάλλονται σε θεραπεία με ιντερφερόνη και ριμπαβιρίνη
Authors: Θεοδωρακοπούλου Ανδριάνα
Published: September 2021

Εισαγωγή: Η χρόνια ηπατίτιδα C αποτελεί παγκόσμια ένα από τα σοβαρότερα προβλήματα δημόσιας υγείας. Το 80% περίπου των ασθενών με οξεία λοίμωξη θα μεταπέσουν σε χρονιότητα με απώτερες επιπλοκές όπως η κίρρωση του ήπατος, η ηπατική ανεπάρκεια, ο ηπατοκυτταρικός καρκίνος και ο θάνατος. Η HCV λοίμωξη πριν το στάδιο της κίρρωσης μπορεί να προκαλέσει μια σειρά νευροψυχιατρικών συμπτωμάτων. Επίσης η νέα θεραπεία για την ηπατίτιδα C προκαλεί αρνητικά συμπτώματα και επηρεάζει την ποιότητα ζωής των ασθενών.Σκοπός της παρούσης μελέτης είναι να εκτιμήσει την ποιότητα ζωής των ασθενών με Χρόνια ηπατίτιδα C που υποβάλλονται σε θεραπεία με ιντερφερόνη κα ιριμπαβιρίνη. Υλικό και Μέθοδος: Τον πληθυσμό της μελέτης αποτέλεσαν 173 ασθενείς με ηπατίτιδα C, οι οποίοι εξετάστηκαν στα Παθολογικά Εξωτερικά Ιατρεία της Β΄Πανεπιστημιακής Παθολογικής Κλινικής του Γενικού Νοσοκομείου της Αθήνας«Ιπποκράτειο».Τα στοιχεία συλλέχθηκαν με τη συμπλήρωση από τους ασθενείς της κλίμακας Short Form 36. Για την ανάλυση των στοιχείων χρησιμοποιήθηκε το στατιστικό πακέτο SPSS 13 και η στατιστική δοκιμασία t-test και anova.Αποτελέσματα: Από τους ασθενείς που συμμετείχαν στη μελέτη το 28.9% ήταν γυναίκες και το 71.1% ήταν άντρες με μέση ηλικία 54.4 έτη με τυπική απόκλιση 8.14 έτη. Το 87.3% έπασχε από κάποια άλλη νόσο, όπως σακχαρώδη διαβήτη σε ποσοστό 88.4% , υπέρταση σε ποσοστό 56.6% και υπερχοληστεριναιμία σε ποσοστό 59.5%. Το 38.15% είχε επανεισαχθεί στο νοσοκομείο, το 18.40% είχε προηγούμενο καρδιακό επεισόδιο και το 63.16% ήταν παλαιοί καπνιστές. Από την στατιστική ανάλυση βρέθηκε ότι σε όλες τις διαστάσεις της κλίμακας της ποιότητας ζωής SF-36, πλην του σωματικού πόνου, οι ασθενείς της μελέτης μας σε σχέση με τον γενικό πληθυσμό είχαν στατιστικά μειωμένους δείκτες ποιότητας ζωής. Από τη στατιστική ανάλυση βρέθηκε ότι καλύτερη ποιότητα ζωής στις κλίμακες ψυχική υγεία,σωματική λειτουργικότητα και ζωτικότητα είχαν οι ασθενείς με τριτοβάθμια εκπαίδευση(p=0.001). Επίσης οι έγγαμοι ασθενείς((p=0.001), χωρίς επανεισαγωγή στο νοσοκομείο(p=0.000), όσοι δεν έπασχαν από κάποιο άλλο νόσημα(p=0.000) και δεν ήταν καπνιστές(p=0.001), είχαν καλύτερη ποιότητα ζωής.Συμπεράσματα: Η θεραπεία με ιντερφερόνη και ριμπαβιρίνη επηρεάζει την ποιότητα ζωής των ασθενών με χρόνια ηπατίτιδα C. Παράγοντες όπως η ηλικία, ο τρόπος ζωής, το μορφωτικό επίπεδο, η επανεισαγωγή στο νοσοκομείο και η οικογενειακή κατάσταση μπορούν να επηρεάσουν την ζωή και την ψυχική υγεία του ασθενούς. Οι παράγοντες που επιδρούν αρνητικά στην ποιότητα ζωής πρέπει να εντοπίζονται και να αντιμετωπίζονται έγκαιρα από τους επαγγελματίες υγείας.
Προσδιορισμός τεκτονικών διατμητικών τάσεων στην περιοχή της νήσου Κύπρου με ανάλυση ιστορικών γεωδαιτικών μετρήσεων
Authors: Ματσικάρη Θεοδώρα
Published: September 2021

Βασικός σκοπός της εργασίας αυτής είναι ο προσδιορισμός των τεκτονικών διατμητικών τάσεων στην περιοχή της Νήσου Κύπρου. Για τον λόγο αυτό διεξάχθηκε πρωτογενής έρευνα και επεξεργασία όλων των ιστορικών δεδομένων γεωδαιτικών μετρήσεων που διατέθηκαν από την Υπηρεσία Κτηματολογίου της Κύπρου.Οι ιστορικές μετρήσεις αφορούν τόσο σε γωνιομετρήσεις που αναφέρονται στην περίοδο 1914, όσο και σε μετρήσεις αποστάσεων που αναφέρονται στην περίοδο 1962. Το μετρημένο τριγωνομετρικό δίκτυο αποτελείται συνολικά από 32 κορυφές, ενώ μεταξύ των δύο εποχών μετρήσεων παραμένουν κοινά 26 τρίγωνα.Για την ανάλυση των μετρήσεων αναπτύχθηκε ειδικό λογισμικό σε γλώσσα προγραμματισμού Visual Basic 6.0, το οποίο βασίζεται στην παγκοσμίως εγκεκριμένη, προτεινόμενη από τον κ.Γ.Βέη μεθοδολογία (Πρ. Ακαδημίας Αθηνών, 1992), σύμφωνα με την οποία οι διατμητικές παραμορφώσεις σε κάθε σχηματιζόμενο τρίγωνο του δικτύου προκύπτουν από την διαφορά στις μετρημένες οριζόντιες γωνίες μεταξύ των εποχών παρατήρησης.Προκειμένου να είναι δυνατή η σύγκριση μεταξύ των δύο εποχών μετρήσεων, οι μετρήσεις αποστάσεων της εποχής 1962 αφού υπόστηκαν τις κατάλληλες διορθώσεις για την αναγωγή τους στο επίπεδο, στην συνέχεια χρησιμοποιήθηκαν για την επίλυση των τριγώνων και τον υπολογισμό των αντίστοιχων οριζόντιων γωνιών.Η ανάλυση των μετρήσεων δείχνει ότι οι σημαντικότερες τάσεις παρατηρούνται στο νοτιοδυτικό του τμήμα νησιού και κυρίως γύρω από την περιοχή της Πάφου, γεγονός που επιβεβαιώνεται και από το επίσημο Δελτίο του Τμήματος Γεωλογικής Επισκόπησης του Υπουργείου Γεωργίας Φυσικών Πόρων και Περιβάλλοντος Κύπρου, που περιλαμβάνει πίνακα με τους σημαντικότερους σεισμούς των τελευταίων 100 χρόνων.Επιπλέον, η διεύθυνση των περισσότερων τανυστών παραμόρφωσης από Α-Δ, ταυτίζεται σε ικανοποιητικό βαθμό με την διεύθυνση των διανυσμάτων μετακίνησης του ευρύτερου Ελλαδικού και Τουρκικού χώρου, που είναι αναμενόμενο δεδομένου ότι ο χώρος αυτός αποτελεί φυσική συνέχεια των περιοχών Ελλάδας και Τουρκίας.Τα παραπάνω συμπεράσματα αποδεικνύουν ότι η έρευνα αυτή αποτελεί το υπόβαθρο για οποιαδήποτε σχετική μελλοντική μελέτη πραγματοποιηθεί στην περιοχή.
Occupy populism
Authors: Ασλανίδης Πάρις
Published: September 2021

Η διατριβή αναλύει συγκριτικά τα κινήματα της Μεγάλη Κρίσης για να καταλήξει ότι αυτά αποτέλεσαν έκφανση ενός γενικότερου λαϊκιστικού κύκλου κινητοποίησης.